Lauantaina koetaan Pyynikin urheilukentällä jotain ainutlaatuista: Tribuuttibändi Pulse soittaa Pink Floydin klassikkoalbumin läpi

Psykedeelisen ja progressiivisen rockin jättiläistä, brittiyhtye Pink Floydia tuskin saadaan enää esiintymislavalle, mutta onneksi heidän musiikkinsa yhä elää. Pian 15 vuotta yhtyeen musiikkia taitavissa konserttitoteutuksissa esittänyt tamperelainen Pulse – The Finnish Tribute to Pink Floyd, soittaa esikuvansa ikonisen The Wall -albumin alusta loppuun Pyynikin urheilukentällä lauantaina 7. syyskuuta. Albumin ilmestymisestä tulee marraskuun lopussa kuluneeksi 40 ja Pink Floydin ainoasta Suomen keikasta Lahden Suurhallissa 30 vuotta. Vuonna 2005 perustettu ja harvakseltaan keikkaileva Pulse on esittänyt Pink Floydin musiikkia aiemmin pari kertaa Tampere-talossa sekä Tampereen Tullikamarilla, Pyynikin kesäteatterissa ja keikkapaikoilla muualla Suomessa. Millintarkka soitanta höystetään näyttävällä valoshow’lla sekä etukäteen tehdyillä tanssi- ja animaatiovideoilla. – Pyynikin esiintyminen on yhtyeen tähän mennessä suurin keikka. Ensimmäisistä esiintymisistä on kiittäminen Hervannan Peyton Place ja Peltolammin Saluuna -ravintoloita, nauravat alusta asti kokoonpanoon kuuluneet laulusolisti Thierry Meyour , basisti Joonas Keskinen sekä taustalaulaja Susanna Keskinen . ”Käsikirjoitettava ja hiottava saumattomaksi” Vuosina 1965–1996 maailmaa valloittaneen Pink Floydin musiikkia pidetään poikkeuksellisen vaikeasti jäljiteltävänä. Yhden show’n valmisteleminen vie kuukausia, joten Pyynikin konsertti onkin Pulsen tämän vuoden ainoa esiintyminen. – Vuonna 1979 julkaistu tupla-albumi The Wall on kerronnallinen kokonaisuus, jonka pyrimme esittämään niin hyvin kuin mahdollista. Videomateriaalin sovittaminen musiikkiin on äärimmäisen tärkeää, joten esitys on käsikirjoitettava ja hiottava saumattomaksi valo- ja äänimiesten kanssa, sanoo Pulsen kitaristi ja taustalaulaja Tapio Ylinen . Yhtye haluaa mahdollisimman pitkälle kunnioittaa levyn sekä lavaesiintymisten alkuperäistä tunnelmaa. Mukana esityksessä on muun muassa Pirkanmaan musiikkiopiston 20 laulajan Tactus-kuoro. Pink Floydin basistin Roger Watersin sanoittama ja säveltämä The Wall kertoo Pink-nimisestä miehestä, joka on joutunut lapsesta asti yhteiskunnan, äitinsä ja koulun piinaamaksi. Pinkin isä oli kuollut toisen maailmansodan aikana. Näiden kokemusten pohjalta hän aloittaa kuvitteellisen muurin rakentamisen, jolloin kaikki vastaiskut ovat vain ”Another brick in The Wall” eli uusi tiili tähän muuriin. Lopulta hän pakenee omaan maailmaansa muurin taakse. Urheilukentän tähän saakka suurin show The Wall -tapahtuman tuottajan Ilkka Kovalan mukaan Pyynikin urheilukentälle on myyty tähän mennessä noin 2 000 lippua, mutta lupa mahdollistaa noin 6 000 katsojaa. Tampereen liikunta- ja nuorisoyksikön johtajan Pekka P. Paavolan mukaan Pulsen syyskuun esitys on tähän mennessä suurin konsertti urheilukentällä. – Kentällä on esiintynyt bändejä esimerkiksi Likkojen lenkin tapahtumien yhteydessä, mutta halusimme aivan uteliaisuuttamme kokeilla jotain suurempaa. Tekonurmikenttä on vahva ja juoksurata käyttöikänsä äärirajoilla, joten niille ei tapahtune vahinkoa, Paavola sanoo. Ilman palkkaa ja hyväntekeväisyyteen Pulse on koko olemassaolonsa ajan toteuttanut esitykset ilman palkkaa. Useimmat soittavat työkseen jossain muualla, joten Pink Floyd on kaikille rakas harrastus. – Valtaosa lipputuloista menee tuotannosta aiheutuviin kustannuksiin, sanoo tuottaja Ilkka Kovala. Kahden eritasoisen vip-alueen lipputulot puolestaan ohjataan tamperelaisten nuorten hyväntekeväisyyteen eli eriarvoistumisen ja syrjäytymisen vähentämiseen. – Olemme tehneet 7–8 vuotta nuoriin kohdistuvaa hyväntekeväisyystyötä Kuntoutuspolku ry:n kautta, mutta nyt toimintaa jatketaan Sawu-säätiön kautta, sanoo säätiön puuhamies Samu Saarikoski . Säätiöllä on tällä hetkellä noin 20 työntekijää. The Wall -tapahtuman vip-osastot ovat säätiön ja sen useiden paikallisten yhteistyökumppaneiden ensimmäinen virallinen tapahtumajärjestely. The Finnish Tribute to Pink Floyd, Pulse Pyynikin urheilukentällä lauantaina 7. syyskuuta kello 16–22. Pulsen osuus noin kello 20–22. Soittaa 40 vuotta 30.11.2019 täyttävän The Wall -albumin alusta loppuun. Muut esiintyjät Wessmania ja The Outer Sonics. Esiintymislava Kisakentänkadun puoleisessa reunassa. Pulsen kokoonpano: Thierry Meyour laulusolisti, Joonas Keskinen basso, Tapio Ylinen kitara ja taustalaulu, Simo Pirttimaa kitara, Santeri Laurén kosketinsoittimet ja laulu, Simo Haapala rummut, Susanna Keskinen, Johanna Kyykoski ja Miia Lepola taustalaulu, Olli Hietajärvi valot ja Timo Happonen ääni. Peruslippu 39 e, 2 lippua ikärajattomalle alueelle 50 e. lippu.fi/the wall Vip-liput: sawu.fi. Vapaaehtoisille työmahdollisuuksia hyväntekeväisyyspuolella: sawu.fi